KLASA:034-28/24-01/2

URBROJ:711-02-01/04-2024-2

Zagreb, 5. prosinca 2024.

 **Ena Jelić,**

**odvjetnička vježbenica u Odvjetničkom uredu Marko Ivica**

**Predmet: očitovanje na zahtjev Ene Jelić, odvjetničke vježbenice u Odvjetničkom uredu Marko Ivica**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 5. prosinca 2024. zaprimilo zahtjev za očitovanjem koji je podnijela Ena Jelić, odvjetnička vježbenica u Odvjetničkom uredu Marko Ivica.

U podnesenom zahtjevu podnositeljica u ime odvjetničkog ureda traži pojašnjenje određenih pitanja za svoje stranke te tako postavlja pitanje tumače li se neke njezine interakcije kao lobiranje i treba li se sukladno tome njihova stranka prijaviti u Registar lobista.

Navodi da su neke od interakcija koje sama tvrtka ima: sudjelovanje njenih članova na radnim skupinama za izmjenu zakona te sudjelovanje na javnim događajima i debatama za što smatraju da se ne smatra lobiranjem. No, stranka ima specifične aktivnosti poput zagovaranja njihovih AI sustava te za njihove proizvode, zatim smjernice (na primjer, tijekom evaluacije, zagovaranje prihvaćanja određenog modela u ocjenjivanju, itd.), te način rada koji bi se mogao smatrati lobiranjem (iako nije potpuno jasno iz Zakona o lobiranju). Također, tu su i interakcije s nekim institucijama u vezi s prodajom, dobivanjem podrške stakeholdera itd., poput Poljoprivrednog instituta Osijek, Sveučilišta i sl., koje bi se mogle tumačiti kao lobiranje, navodi podnositeljica.

Zahtjev davanjem očitovanja u ovom predmetu podnesen je od strane osobe koja nije lobirana osoba iz članka 2. stavka 4. Zakona o lobiranju („Narodne novine“, broj 36/24. u daljnjem tekstu: ZOL), ali se njegov sadržaj odnosi na tumačenje odredaba ZOL-a, stoga Povjerenstvo, u sastavu Aleksandre Jozić-Ileković kao predsjednice Povjerenstva, te Ines Pavlačić i Ane Poljak, kao članova Povjerenstva, povodom podnesenog zahtjeva kao nadležno tijelo za provedbu ZOL-a, vođenje Registra lobista i izricanje sankcija za kršenje navedenog zakona, na 66. sjednici održanoj 5. prosinca 2024., podnositeljici daje očitovanje, kako slijedi.

Vezano za prvo pitanje, sudjelovanje članova u radnim skupinama za izmjenu zakona ili na javnim događanjima i debatama, u smislu odredbe članka 4. točke c) ZOL-a, kada ono predstavlja aktivnost osoba koji sudjeluju kao stručnjaci na sastancima, sjednicama ili konzultacijama o pitanjima koja se odnose na pripremu nacrta zakona, drugih propisa, općih akata te strateških i planskih dokumenata na poziv ili na inicijativu tijela zakonodavne ili izvršne vlasti, tijela državne uprave, drugih državnih tijela, tijela jedinica lokalne ili područne (regionalne) samouprave, uključujući njihova upravna tijela, odnosno drugih pravnih osoba i tijela koja imaju javne ovlasti, bez obzira na to djeluju li za naknadu ili besplatno, takve aktivnosti ne smatraju se lobiranjem.

Isto tako, sukladno članku 4. točke d) ZOL-a, aktivnosti osoba kada sudjeluju na javnim skupovima, sjednicama, u raspravama i na drugim javnim događanjima i/ili događajima koji se prenose javnosti ne bi se smatrale lobiranjem.

Naime, sudjelovanje u radnim skupinama i javnim događanjima, npr. radne skupine za izmjenu zakona, koja djeluje kao dio strukturiranog i organiziranog promicanja zagovaranja ili zastupanja određenih interesa ili prenošenja informacija u smislu inicijative u vezi ciljanog propisa, a radi ostvarivanja interesa korisnika lobiranja, jest lobiranje.

No, ako je sudjelovanje u takvim javnim događanjima više orijentirano na edukaciju, iznošenje stavova i razmjenu mišljenja i objavljivanja informacija, u tom slučaju se ne smatra lobiranjem.

Budući da je lobiranje prema ZOL-u definirano kao svaki oblik usmene ili pisane komunikacije prema lobiranoj osobi kao dio strukturiranog i organiziranog promicanja, zagovaranja ili zastupanja određenih interesa ili prenošenja informacija u vezi s javnim odlučivanjem radi ostvarivanja interesa korisnika lobiranja, interakcije s institucijama u vezi s prodajom ili dobivanjem podrške od ključnih dionika (stakeholdera) mogu se smatrati lobiranjem ako su usmjerene na utjecaj na javno odlučivanje koje podrazumijeva pripremu, izradu, donošenje zakona, strateških i planskih dokumenata.

Dakle, osnovna razlika leži u svrsi interakcije: ako je cilj utjecanje na zakone, javnu politiku ili administrativne odluke koje bi mogle imati ekonomske ili druge koristi, to bi se smatralo lobiranjem.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana